Ef hugmyndir ráðuneytis um breytingar á iðnaðarlögum númer 42/1978 ná fram að ganga eru núverandi lög orðin ansi hol að innan. Þá er búið að fella á brott 6.greinar af 17 og raunverulega væri best að búa til ný handiðnaðarlög byggð á þeim gömlu. Við trúum ekki öðru en að íslenskir stjórnmálamenn standi við orð sín og sýni vilja í verki þegar þeir tala um að efla iðnnám og hafi forgang um að efla þá lagaumgjörð sem handiðnaðargreinum er nauðsynleg.

Framtíð handverks á Íslandi liggur í lausnum, ekki vanhugsuðum skammtímaaðgerðum. Af hverju voru iðnaðarlög sett? Jú til að efla menntun og fagmennsku iðnaðarmanna, neytendum til heilla. Það er nefnilega alltaf kaupandinn sem situr í súpunni, ef ekki er rétt staðið að hlutunum.

Árið 2004 var felld niður lögverndun á helmingi allra löggiltra iðngreina í Þýskalandi. Afleiðingin var faglegt hrun. Gríðarlega mikil fagþekking er að tapast, kostnaður samfélagsins af mistökum, gjaldþrotum og kærumálum hefur margfaldast og ungt fólk sér ekki lengur tilgang með að læra þessar greinar. Ástæða afnámsins var krafa Evrópusambandsins um aukið frjálst flæði vinnuafls á innri markaði sínum.  Samtök iðnaðarmanna í Þýskalandi hafa um árabil staðið fyrir mikilli herferð sem nefnist „JA ZUM MEISTER“  til stuðnings meistarakerfinu. Hún hefur borið árangur og nú hefur náðst þverpólitísk samstaða að taka aftur upp lögverndun á helmingi þeirra iðngreina sem misstu hana árið 2004.

Við leggjum til að sett verði á stofn með lögum frá Alþingi handverksstofnun að þýskri fyrirmynd, þ.e. sjálfseignarstofnun sem myndar heildarramma um iðnað og iðnir í landinu og gera umhverfið allt gegnsætt, faglegt og skilvirkt og heldur utan um alla iðnmenntun og iðnaðarskrá. Eftirlit með brotum á iðnaðarlögum hefur verið í miklu lamasessi síðustu ár og lágar sektir ekki haft tilætlaðan fælingarmátt. Leggjum við til að sektir verði að lágmarki 500.000 kr fyrir brot á iðnaðarlögum. Við leggjum jafnframt til að löggiltar iðngreinar verði taldar upp í lögunum, en ekki í reglugerð eins og þetta er í dag. Iðngreinarnar á Íslandi verða hvorki efldar með styttingu náms né afnámi lög verndunar iðngreina.

Sigurður Már Guðjónsson

Bakara- og kökugerðarmeistari

Formaður ,

Konditorsambands Íslands

konditor@konditor.is